Începând cu anul 1950, clădirea a servit drept sediu al Uniunii Scriitorilor. Refăcută în urma cutremurului din 1977, casei i s-a schimbat aspectul, fațada pierzându-și cea mai mare parte din stucaturile decorative și devenind astfel mult mai sobră. Inițial, clădirea avea elemente arhitecturale specifice atât stilului clasic, simetric, cât și din repertoriul caracteristic arhitectului Berindei precum ferestrele cu parapeți, cornișe proeminente, intrarea marcată de o marchiză din sticlă și fier forjat.